თამ-ლუანგ-ნანგ-ნონი
თამ-ლუანგ-ნანგ-ნონი (ტაი. ถ้ำหลวงนางนอน, სიტყვასიტყვით „მძინარე ქალბატონის დიდებული მღვიმე“) — კარსტული წარმოშობის მღვიმური სისტემა ტაილანდში. მდებარეობს დოი-ნანგ-ნონის ქედზე, ზღვის დონიდან 446 მ სიმაღლეზე. მთავარი შესასვლელის დარბაზის სიგრძე 80 მ აღწევს. საერთო სიგრძე 10.3 კმ. გამომუშავებულია კირქვებში. ბევრია ღრმა ნიშა, ვიწრო გვირაბი, ლოდნარი ჩანახერგი, ჩანაქცევი და სიფონი. საყოველთაოდაა გავრცელებული სტალაქტიტები და სტალაგმიტები. მღვიმეში გაედინება მუდმივი ნაკადი, რომელიც შემოედინება დასავლეთი მხრიდან, რამდენიმე მეტრზე მიედინება კორიდორში და გამოდის აღმოსავლეთი კედლიდან. პირველად მღვიმე გამოიკვლია ფრანგი სპელეოლოგების ჯგუფმა 1986–1987 წლებში. შემდგომი კვლევები ჩაატარეს ბრიტანელმა სპელეოლოგებმა 2014–2015 წლებში. მღვიმის შესასვლელის პირველი 1 კილომეტრიანი მონაკვეთი ვიზიტორებისთვის საჯაროდ ღიაა ნოემბრიდან აპრილის ჩათვლით. წვიმების სეზონში მღვიმე ვიზიტორებისთვის იკეტება. აღსანიშნავია, რომ 2018 წელს დატბორვის გამო მღვიმეში ჩარჩა 11-დან 16-წლამდე ასაკის 12 ფეხბურთელი ბავშვი და მათი მწვრთნელის ასისტენტი 25 წლის მამაკაცი. საერთო ჯამში, 13-მა ადამიანმა მღვიმეში 18 დღე-ღამე დაყო. სამაშველო ოპერაციის შედეგად, მღვიმიდან 13-ვე ადამიანის ამოყვანა მოხერხდა.